จับตา Kudun & Partners คว้าดีลเจ้าหนี้หุ้นกู้ THAI มูลหนี้รวมกว่า 4.6 หมื่นลบ.
จับตา Kudun & Partners คว้าดีลเจ้าหนี้หุ้นกู้ THAI มูลหนี้รวมกว่า 4.6 หมื่นลบ.
14 ก.ย. 2563

บริษัทที่ปรึกษากฎหมายชื่อดัง บริษัท กุดั่น แอนด์ พาร์ทเนอร์ส จำกัด ได้รับความไว้วางใจจากชุมนุมสหกรณ์ออมทรัพย์แห่งประเทศไทย สหกรณ์ออมทรัพย์อื่น ๆ รวม 87 ราย และบริษัทหลักทรัพย์ต่างๆ แต่งตั้งเป็นที่ปรึกษากฎหมายในการดูแลสิทธิของเจ้าหนี้ผู้ถือหุ้นกู้ของบริษัท การบินไทย จำกัด (มหาชน) จากการเข้าสู่กระบวนการฟื้นฟูกิจการของบริษัท การบินไทย จำกัด (มหาชน)
โดยเมื่อเร็ว ๆ นี้ คุณกุดั่น สุขุมานนท์ และ คุณนิรัช วินิยกูล ทนายความ บริษัท กุดั่น แอนด์ พาร์ทเนอร์ส จำกัด ได้เข้าร่วมการประชุมแนวทางการเตรียมการของสหกรณ์ออมทรัพย์เพื่อชี้แจงกระบวนการและแนวทางปฏิบัติในการดำเนินการทางกฎหมาย ต่อบริษัท การบินไทย จำกัด (มหาชน) โดยมี พล.ต.ท. วิโรจน์ สัตยสัณห์สกุล ประธานกรรมการ ชุมชนสหกรณ์ออมทรัพย์แห่งประเทศไทย เป็นประธาน ณ สำนักงาน ชุมชนสหกรณ์ออมทรัพย์แห่งประเทศไทย จำกัด (ชสอ.) จ.นนทบุรี
ทั้งนี้ บริษัท การบินไทย จำกัด (มหาชน) ได้ยื่นขอฟื้นฟูกิจการฯ โดยชี้แจงว่ามีภาระหนี้ประมาณ 350,000,000,000 บาท (สามแสนห้าหมื่นล้านบาท) คิดเป็นมูลหนี้หุ้นกู้ทั้งหมดจำนวนประมาณ 74,000,000,000 บาท (เจ็ดหมื่นสี่พันล้านบาท)  (คิดเป็นร้อยละ 21 ของจำนวนหนี้ทั้งหมด) ซึ่งสหกรณ์ออมทรัพย์จำนวน 87 รายดังกล่าวมีมูลหนี้หุ้นกู้รวมกันประมาณ 46,000,000,000 บาท (สี่หมื่นหกพันล้านบาท) คิดเป็นประมาณร้อยละ 62 ของหนี้หุ้นกู้ทั้งหมด

อย่างไรก็ตาม ภายใต้กระบวนการฟื้นฟูกิจการของบริษัท การบินไทย จำกัด (มหาชน) เจ้าหนี้ผู้ถือหุ้นกู้ถือเป็นเจ้าหนี้กลุ่มใหญ่ที่สุดและเป็นจำนวนที่มีนัยสำคัญต่อการกำหนดแนวทางการฟื้นฟูกิจการของบริษัทฯ
อนึ่ง สหกรณ์ออมทรัพย์จำนวน 87 รายดังกล่าว ประกอบด้วยสหกรณ์ออมทรัพย์รายใหญ่หลายราย อาทิ สหกรณ์ออมทรัพย์การไฟฟ้าฝ่ายผลิตแห่งประเทศไทย, สหกรณ์ออมทรัพย์มหาวิทยาลัยเกษตรศาสตร์, สหกรณ์ออมทรัพย์พนักงานการไฟฟ้าส่วนภูมิภาค, สหกรณ์ออมทรัพย์มหาวิทยาลัยธรรมศาสตร์ และสหกรณ์ออมทรัพย์จุฬาลงกรณ์มหาวิทยาลัย เป็นต้น